US weer gekap oor Engels – dié keer in nuwe kursusseUniversiteit Stellenbosch. (Foto: Facebook) Die Universiteit Stellenbosch (US) slaan vure dood oor die jongste bewerings dat nuwe kursusse aan die US binnekort dalk net in Engels aangebied gaan word. Die universiteit sê die senaat se akademiese beplanningskomitee en die komitee vir leer en onderrig het ’n versoek aan die universiteit se senaat gerig vir ŉ afwyking van alle fakulteite se taalimplementeringsplanne – maar slegs vir die eerste semester van 2021. Dié versoek is ingedien weens die geweldige druk wat die Covid-19-pandemie en die aanbied van afstandsonderrig, -leer en -assessering op dosente veroorsaak. Dit word aangevoer dat eentalige Engelse onderrig dié druk sal verlig. “Indien die voorstel aanvaar word, is die afwyking ŉ tydelike maatreël vir die eerste semester,” het Martin Viljoen, US-woordvoerder, Dinsdag aan Maroela Media verduidelik. Die burgerregteorganisasie AfriForum sê die druk wat dit op Afrikaanssprekende studente gaan plaas, skeel die komitee vir leer en onderrig blykbaar min. Dié organisasie meen die versoek is net nóg ’n voorbeeld van hoe Covid-19 misbruik word as verskoning vir menseregteskendings. Die Afrikaanse Taalraad het Dinsdag in ’n verklaring gesê dit word genoem dat baie lesings ten spyte van die verslapping van afsonderingsregulasies steeds virtueel moet plaasvind en dat lektore dit moeilik gaan vind om lesingsmateriaal betyds in Engels en Afrikaans te ontwikkel en te vertaal. Die voorstel om van die taalimplementeringsplanne af te wyk word tydens die senaatsvergadering op 19 Maart as aanbeveling van albei komitees ter tafel gelê. Die Afrikaanse Taalraad wys daarop dat volgens ontstelde dosente, ŉ voorstel soos dié nie deurdringend in ŉ senaatsvergadering bespreek kan word nie en dit sal derhalwe waarskynlik sonder meer aanvaar word. Viljoen sê dit is nie waar nie. “Dit kan inderdaad bespreek word.” Hy sê ook die bewering dat die voorstel waarskynlik net aanvaar sal word, is ongegrond. Universiteit Stellenbosch (Foto: US) Dosente word aangemoedig om die universiteit se Taalsentrum se vertalers te gebruik om Engelse podsendings, waar prakties uitvoerbaar, in Afrikaans te vertaal. Hulle moet ook in ander leerformate, soos aanlyn gespreksforums, voortgaan om studente met behulp van Afrikaans en Engels te ondersteun. Alana Bailey, AfriForum se hoof van kultuursake, wys op haar beurt daarop dat die US ’n groot en uiters bekwame taalsentrum het wat ondersteuning kan verleen aan dosente wat probleme ervaar. Afstandsonderrig het ook besparings tot gevolg, wat beteken dat die aanbod van dié dienste selfs uitgebrei sou kon word as die nood dan werklik só hoog is. “Ons leef in ’n tyd waar tegniese ontwikkelinge die aanbied van meertalige dienste gedurig verbeter en vergemaklik. Dat eentalige onderrig dan nou skielik as enigste oplossing voorgehou word deur diegene wat die voorstel opgestel het, dui op ’n gebrek aan dienslewering aan ’n beduidende deel van die studentegemeenskap, ’n gebrek aan kreatiewe denke en aanpasbaarheid, maar bowenal ’n miskenning van die menseregte van alle betrokkenes.” Bailey sê die versoek vir ŉ afwyking van al die fakulteite se taalimplementeringsplanne is net nóg ’n gebeurtenis vandeesweek wat die US se gebrek aan verbintenis tot veeltaligheid, en meer spesifiek tot Afrikaans, illustreer. Maroela Media het vroeër berig Afrikaanssprekende inwoners van minstens een dameskoshuis is tydens verwelkomingsweek aangesê om slegs Engels met mekaar en besoekende ouers te praat. Dit, selfs al is almal teenwoordig Afrikaans. Conrad Steenkamp, uitvoerende hoof van die Afrikaanse Taalraad, sê dit is jammer dat die voorstel so kort voor die lang verwagte hersiening van die US se taalbeleid kom aangesien die hersiening ŉ gulde geleentheid bied om mense uit die loopgrawe te kry en vir ŉ slag pragmaties en deelnemend oor meertaligheid aan die US te besin. “Daarvoor stuur hierdie voorstel egter die verkeerde sein,” sê Steenkamp. Viljoen hou egter vol dat die versoek geensins verband hou met die universiteit se hersieningsproses wat reeds aan die gang is nie. “Dit is ŉ voorstel vir ŉ tydelike reëling gegewe die druk van Covid-19 op dosente.” Die Afrikaanse Taalraad doen ŉ beroep op die US se senaat om die voorstel op sy vergadering af te keur. “Die senaat sal die voorstel oorweeg en ŉ besluit neem wat in die beste belang van die universiteit, sy studente en sy dosente is,” sê Viljoen. Bailey meen die senaat se besluit oor die versoek sal wel ’n aanduiding wees van die US se toekomstige verbintenis tot Afrikaans en meertaligheid. “Die universiteit se nuwe taalbeleid wat in die vooruitsig gestel word, sal verder toon tot watter mate die bestuur se verbintenisse tot die bevordering van Afrikaanse studente se taalregte lippediens is al dan nie.”